Liv Signe Navarsete (Senterpartiet), 2008-11-27:
Finansdebatten er sannsynlegvis viktigare i år enn han har vore på fleire år. Sjeldan har verda opplevd meir usikre økonomiske tider, og behovet for ei styringsdyktig regjering i Noreg er stort. Regjeringa følgjer den økonomiske situasjonen frå dag til dag, og har fremja fleire tiltakspakker for å normalisere situasjonen. Som Regjeringa alt har varsla, vil det kome ei realøkonomisk pakke på nyåret. Me tek grep for å byggje landet i budsjettet for neste år. Me satsar på moderne infrastruktur: jernbane, veg og breiband. Me styrkjer vedlikehaldet av skular, kyrkjer og symjehallar. Me styrkjer felleskapsinstitusjonane og lokal velferd: eldreomsorg, skule og barnehagar. Alle oppgåver er ikkje løyste, men me er på rett veg. Me brukar dei store pengane på å byggje fellesskapen og på å byggje landet. Kommuneøkonomi og samferdsle er døme på særleg viktige område i den tida me no er inne i. Desse områda har vorte prioriterte i dei årlege budsjetta etter regjeringsskiftet. I statsbudsjettet for 2009 er samferdslesektoren ein av dei klaraste vinnarane. Ut frå situasjonen i bygg- og anleggsmarknaden er samferdslesektoren òg blant dei områda som er særleg aktuelle for nye tiltak frå Regjeringa i 2009. Regjeringa har gjort framlegg om eit samferdslebudsjett for 2009 som er blant dei beste i historia. Inkludert budsjettframlegget for 2009 har Regjeringa over fire år løyvd om lag 10,7 milliardar 2009-kroner meir til veg og bane enn nivået i det siste budsjettframlegget frå regjeringa Bondevik II. Som fyrste regjering har me til og med overoppfylt dei økonomiske rammene for fireårsperioden i Nasjonal transportplan. Kven ville ha vedda ein hundrelapp på det då me starta i denne regjeringa? Svært få, vil eg tru, på grunnlag av den sveltefôringa samferdslesektoren har vore utsett for tidlegare. Me har òg teke tak i det akselererande vedlikehaldsetterslepet. Samla er løyvingane til drift og vedlikehald av veg og bane 1,9 milliardar kr høgare enn dei økonomiske rammene i Nasjonal transportplan 2006–2009. Når det gjeld veg, er det lagt vekt på auka dekkelegging/asfalt, medan det for jernbane er lagt vekt på auka vedlikehald i Oslo-området og i Oslotunnelen, som har enormt mykje å seie for trafikken på heile jernbanenettet. Framstegspartiet opererer i sitt alternative statsbudsjett som vanleg i ei anna økonomisk verd enn dei andre partia på Stortinget. Høgres vektlegging av å føre ein ansvarleg økonomisk politikk, i kombinasjon med Venstres og Kristeleg Folkepartis kontante avvising av å samarbeide med Framstegspartiet, gjer det vanskeleg å sjå eit truverdig regjeringsalternativ blant partia i opposisjonen. På samferdsleområdet driv Framstegspartiet det ein må kunne kalle kreativ bokføring med ordinære løyvingar, fondsløysingar, statlege lån og utanlandsbudsjett som ein del av ingrediensane. Landbruk og bistand er blant dei budsjettområda som Framstegspartiet ynskjer å kutte til beinet. Det ligg ikkje mykje invitt til samarbeid med nokon som helst i Framstegspartiets ytterleggåande linje. Kanskje kan ein seie at Framstegspartiet først og fremst står fram som eit protestparti. Finanskrisa må vere ein vekkjar for alle høgreparti som har teke til orde for meir fridom for pengekreftene og mindre styring frå folkevalde. I land etter land er det no styresmaktene som må ta grep for å redde finanssektoren. Folk flest ser at høgrepartia sin bodskap om mindre folkevald styring er feil veg å gå. Ingen kan ha full oversikt over kva som vil skje internasjonalt i dagane, vekene og månadene framover. I regjeringspartia følgjer vi sjølvsagt denne utviklinga med stort alvor. Eg trur ikkje opposisjonspartia veit meir enn Regjeringa om kva som vil skje. Ingen har i dag nokon fasit. Difor tykkjer eg at me alle i det politiske miljøet skal vere litt audmjuke i denne situasjonen. Samstundes skal folk vite at me i Regjeringa tek grep for å sikre folk arbeid og inntekt, slik at dei har tryggleik for hus og heim. Eg er glad for at Senterpartiet er ein del av ei styringsdyktig regjering som tek ansvar, som kan vise til gode resultat, og som framleis har store ambisjonar. Det vert i debatten i dag vist til at budsjettet ikkje tek høgd for den situasjonen me er inne i. Eg vil seie at for samferdslesida ligg det store moglegheiter i neste års budsjett til auka aktivitet, til å gi arbeid til mange tilsette i private store og små bedrifter landet rundt. Det er viktig for dei det angår, dei som i dag er usikre på framtida, å ha ei regjering som har varsla at ein vil kome med ytterlegare tiltak for å sikre folk arbeid og tryggleik for hus og heim.